***Dan ulduzunu görməyən***

Öldü getdi, öldü yazıq,

Dan ulduzunu görməmiş.

Qızıl gülləyə tuş oldu

Qızıl gülləri dərməmiş.

Karvanqıran göz elədi

Karvanqırana allandı.

Yoruldu, bezdi azmaqdan,

Gedər-gəlməzə yollandı.

Gedər-gəlməzin yolları

Qızarmış üfüq kimidi.

Qızılı toz dirəkləri

Qan içmiş şəfəq kimidi.

Gedər-gəlməzin yolları

Yekə palıdlarla dolu.

Yolun üstündə göy üzü

Qara buludlarla dolu.

Göyə baxın, göyə baxın,

Yoxsa, vallah, şimşək çaxmaz.

Vallah, biz göyə baxmasaq,

Tanrı üzümüzə baxmaz...

Astanbəyli M. Dan ulduzunu görməyən : şeir // Ulduz. - 1991. - № 1. – S. 30.